หุ้นปิดลบ 5.42 จุด ตลาดย่อหลัง MSCI ปรับน้ำหนักลงทุน
หุ้นไทย วันที่ 26 พ.ย.62 ปิดตลาดที่ระดับ 1,609.38 จุด ลดลง 5.42 จุด (-0.34%) มูลค่าการซื้อขาย 87,951.52 ล้านบาท
26 พ.ย. 2562

หุ้นไทย วันที่ 26 พ.ย.62 ปิดตลาดที่ระดับ 1,609.38 จุด ลดลง 5.42 จุด (-0.34%) มูลค่าการซื้อขาย 87,951.52 ล้านบาท 
นักลงทุนต่างชาติขายสุทธิ 2,027.31 ล้านบาท สถาบันในประเทศ ซื้อสุทธิ 1,797.01 ล้านบาท พอร์ตบริษัทหลักทรัพย์ (บล.) ซื้อสุทธิ 871.77 ล้านบาท รายย่อยขายสุทธิ 641.58 ล้านบาท
นายณัฐพล คำถาเครือ ผู้อำนวยการฝ่ายวิเคราะห์หลักทรัพย์ บล.หยวนต้า (ประเทศไทย) กล่าวว่า ตลาดหุ้นไทยในช่วงท้ายตลาดผันผวนแต่ไม่มาก เนื่องจาก MSCI ปรับน้ำหนักการลงทุนซึ่งมีผลวันที่ 26 พ.ย.62
โดยหุ้นไทยถูกปรับลดน้ำหนักลงทุนแต่ไม่มาก เนื่องจากมี 4 หุ้นใหม่คือ SAWAD, OSP, GPSC และ BGRIM เข้าสู่การคำนวณของดัชนี MSCI และยังมีหุ้นเดิมที่อยู่ในการคำนวณของ MSCI อยู่แล้วคือ หุ้น BTS ก็ได้รับการเพิ่มน้ำหนักลงทุนด้วย ทำให้โดยรวมตลาดบ้านเราย่อตัวลงเพียงเล็กน้อยด้านตลาดหุ้นในภูมิภาคเอเชียวันนี้ส่วนใหญ่จะติดลบ หลังจากที่ได้ตอบรับเจรจาการค้าระหว่างสหรัฐฯ และจีน ที่คืบหน้าในทางบวกไปแล้ว ก็ทำให้ตลาดฯมีแรงขายทำกำไรออกมาบ้าง และการปรับน้ำหนักลงทุนของ MSCI ที่เพิ่มการลงทุนในหุ้นจีน ก็ทำให้ตลาดหุ้นอื่น ๆ ในภูมิภาคก็ได้รับผลกระทบไปด้วย
อย่างไรก็ดี ยังต้องติดตามประเด็นสงครามการค้าระหว่างสหรัฐฯ และจีน โดยรอดูว่าเมื่อใดจะสามารถลงนามข้อตกลงเจรจาการค้าเฟสแรกได้ ควบคู่กับการติดตามสถานการณ์ประท้วงในฮ่องกงด้วย ส่วนในประเทศให้ติดตามเรื่องการอภิปรายไม่ไว้วางใจว่าจะมีขึ้นหรือไม่ แนวโน้มการลงทุนในวันพรุ่งนี้ (27 พ.ย.) นายณัฐพล กล่าวว่า ตลาดฯคงจะแกว่งไซด์เวย์ โดยให้แนวรับ 1,610-1,605 จุด ส่วนแนวต้าน 1,620 จุด
 
หลักทรัพย์ที่มีมูลค่าการซื้อขายสูงสุด 5 หลักทรัพย์ 
GPSC มูลค่าการซื้อขาย 7,052.28 ล้านบาท ปิดที่ 86.50 บาท ลดลง 2.75 บาท
BGRIM มูลค่าการซื้อขาย 5,066.46 ล้านบาท ปิดที่ 54.00 บาท ลดลง 2.00 บาท
OSP มูลค่าการซื้อขาย 4,119.67 ล้านบาท ปิดที่ 41.25 บาท ลดลง 1.25 บาท
SAWAD มูลค่าการซื้อขาย 4,089.81 ล้านบาท ปิดที่ 63.50 บาท ลดลง 1.75 บาท
PTT มูลค่าการซื้อขาย 3,478.52 ล้านบาท ปิดที่ 43.25 บาท ลดลง 0.25 บาท